

ΔΗΜΟΣΙΑ ΔΙΑΒΟΥΛΕΥΣΗ επί του σχεδίου κανονιστικής απόφασης του Δήμου Βριλησσίων περί Καθορισμού Κοινόχρηστων Χώρων που δύνανται να διατεθούν για κατάληψη και χρήση και των όρων και προϋποθέσεων παραχώρησης της χρήσης τους για το έτος 2027
Το παρόν σχέδιο αναρτάται σε δημόσια διαβούλευση στον ιστότοπο του Δήμου Βριλησσίων, σύμφωνα με την παρ. 2 του άρθρου 318 του ν. 5314/2026, για χρονικό διάστημα δεκαπέντε (15) ημερών, από 10.11.2026 έως και 24.11.2026. Οι παρατηρήσεις και οι προτάσεις των ενδιαφερομένων υποβάλλονται στο email: info@vrilisia.gr με την ένδειξη στο θέμα: Δημόσια Διαβούλευση επί του σχεδίου κανονιστικής απόφασης του Δήμου Βριλησσίων περί Καθορισμού Κοινόχρηστων Χώρων έτους 2027 έως την ημερομηνία λήξης της διαβούλευσης. Μετά τη λήξη της, η αρμόδια υπηρεσία καταρτίζει έκθεση επί των παρατηρήσεων που υποβλήθηκαν, η οποία συνοδεύει το σχέδιο κατά την εισαγωγή του στο Δημοτικό Συμβούλιο.
Μαζί με το παρόν αναρτώνται τα διαγράμματα Τ1, Τ2, Τ3, Τ4 και 1 έως 10 της Τεχνικής Υπηρεσίας, τα οποία αποτελούν αναπόσπαστο μέρος του σχεδίου.
Έχοντας υπόψη:
1. Την περ. δα΄ της παρ. 1 του άρθρου 318 του ν. 5314/2026 (Α΄ 103/29.06.2026), σύμφωνα με την οποία οι δήμοι, στο πλαίσιο των αρμοδιοτήτων τους και της κείμενης νομοθεσίας, εκδίδουν τοπικές κανονιστικές αποφάσεις και, μεταξύ άλλων, καθορίζουν τους όρους και τις προϋποθέσεις χρήσης των αλσών, των κήπων, των πλατειών, των παιδικών χαρών και των λοιπών κοινόχρηστων χώρων, καθώς και τις θέσεις των δημοτικών κοινόχρηστων χώρων στις οποίες επιτρέπεται η πραγματοποίηση συγκεκριμένων χρήσεων.
2. Την παρ. 2 του άρθρου 318 του ν. 5314/2026, σύμφωνα με την οποία, για τη διαμόρφωση των δημοτικών κανονιστικών αποφάσεων, το Δημοτικό Συμβούλιο λαμβάνει υπόψη τις παρατηρήσεις και τις προτάσεις των αρμόδιων κοινωνικών και επαγγελματικών φορέων, καθώς και ομάδων δημοτών και κατοίκων του Δήμου, με τους οποίους διαβουλεύεται. Ειδικότερα, προβλέπεται η ανάρτηση του σχεδίου της κανονιστικής απόφασης στον ιστότοπο του Δήμου για δημόσια διαβούλευση διάρκειας τουλάχιστον δεκαπέντε (15) ημερών και η σύνταξη, από την αρμόδια υπηρεσία, έκθεσης επί των σχολίων και παρατηρήσεων που υποβάλλονται κατά τη διαβούλευση, πριν από την εισαγωγή του σχεδίου προς συζήτηση και ψήφιση στο Δημοτικό Συμβούλιο. Η απόφαση λαμβάνεται από το Δημοτικό Συμβούλιο με την απόλυτη πλειοψηφία του συνόλου των μελών του. Κατά τη διαμόρφωσή της λαμβάνονται υπόψη και τυχόν ειδικές μελέτες που έχουν εκπονηθεί για τα σχετικά ζητήματα.
3. Την παρ. 1 του άρθρου 576 του ν. 5314/2026, σύμφωνα με την οποία επιτρέπεται, υπό τις προϋποθέσεις της κείμενης νομοθεσίας, η παραχώρηση χρήσης πεζοδρομίων, πλατειών, οδών και εν γένει κοινόχρηστων χώρων, καθώς και του υπεδάφους αυτών.
4. Την παρ. 2 του άρθρου 576 του ν. 5314/2026, σύμφωνα με την οποία τα τμήματα των κοινόχρηστων χώρων των οποίων επιτρέπεται η παραχώρηση χρήσης, καθώς και οι όροι και οι προϋποθέσεις υπό τις οποίες αυτή πραγματοποιείται, καθορίζονται με απόφαση του Δημοτικού Συμβουλίου, σύμφωνα με το άρθρο 318 του ίδιου νόμου.
5. Την παρ. 9 του άρθρου 576 του ν. 5314/2026, η οποία ρυθμίζει την παραχώρηση κοινόχρηστων χώρων που δεν βρίσκονται μπροστά από καταστήματα ή στην προβολή αυτών και προβλέπει, κατά κανόνα, τη διενέργεια δημοπρασίας. Κατ’ εξαίρεση, προβλέπεται η δυνατότητα, με απόφαση του Δημοτικού Συμβουλίου, να καθορίζονται οι χώροι που μπορούν να παραχωρούνται χωρίς δημοπρασία για πρόσκαιρη χρήση διάρκειας έως δεκαπέντε (15) ημερών, αποκλειστικά για εκδηλώσεις κοινωνικής αλληλεγγύης ή δράσεις τουριστικής, πολιτιστικής, καλλιτεχνικής ή δημόσιας εμπορικής προβολής, καθώς και να προσδιορίζονται οι ειδικότεροι όροι, η διαδικασία παραχώρησης και το ύψος του σχετικού τέλους.
6. Τις παρ. 3 έως 7 του άρθρου 576 του ν. 5314/2026, σύμφωνα με τις οποίες η άδεια χρήσης κοινόχρηστου χώρου χορηγείται με απόφαση του Δημάρχου, για διάρκεια που δεν υπερβαίνει το ένα (1) ημερολογιακό έτος, κατόπιν αίτησης του ενδιαφερομένου, αυτοψίας και έκθεσης της αρμόδιας υπηρεσίας και γνώμης της αστυνομικής αρχής, και καταχωρίζεται στο «Μητρώο Καταχώρισης Αδειών Χρήσης Κοινόχρηστων Χώρων».
7. Την παρ. 8 του άρθρου 576 του ν. 5314/2026, σχετικά με την παραχώρηση της χρήσης των πλατειών σε καταστήματα υγειονομικού ενδιαφέροντος που έχουν πρόσοψη σε αυτές.
8. Την παρ. 10 του άρθρου 576 του ν. 5314/2026, σύμφωνα με την οποία στο πεδίο εφαρμογής του άρθρου δεν εμπίπτουν, μεταξύ άλλων, οι κοινόχρηστοι χώροι πρασίνου της παρ. 4 του άρθρου 3 του ν. 998/1979 (Α΄ 289).
9. Τα άρθρα 397 έως 400 του ν. 5314/2026, σχετικά με το τέλος χρήσης κοινόχρηστων χώρων, τη διαδικασία είσπραξής του και τις κυρώσεις για την αυθαίρετη χρήση, καθώς και την παρ. 5 του άρθρου 581 του ίδιου νόμου για τη χρήση κοινόχρηστου χώρου πέραν του καταλαμβανόμενου από το περίπτερο.
10. Τις περ. εβ΄ και εε΄ της παρ. 1 του άρθρου 318 του ν. 5314/2026 και τα Κεφάλαια Γ΄ και Δ΄ του ν. 4849/2021 (Α΄ 207), σχετικά με τις βραχυχρόνιες αγορές και το στάσιμο υπαίθριο εμπόριο.
11. Το άρθρο 216 του Κώδικα Χωροταξίας – Πολεοδομίας «Νικόλαος Ταγαράς» (ν. 5306/2026, Α΄ 88), σχετικά με τις κατασκευές σε δημόσιους κοινόχρηστους χώρους.
12. Την υπ’ αριθ. ΥΑ οικ. ΥΠΕΝ/ΔΜΕΑΑΠ/124964/1561/2022     (ΦΕΚ Β 6213/07.12.2022) απόφαση του Υφυπουργού Περιβάλλοντος και Ενέργειας «Αντικατάσταση της υπ' αρ. 52907/2009 υπουργικής απόφασης «Ειδικές ρυθμίσεις για την εξυπηρέτηση ατόμων με αναπηρία σε κοινόχρηστους χώρους των οικισμών που προορίζονται για την κυκλοφορία πεζών».
13. Τον Κανονισμό Καθαριότητας του Δήμου Βριλησσίων, που εγκρίθηκε με την υπ’ αριθ. 116/2024 απόφαση του Δημοτικού Συμβουλίου (ΑΔΑ: 9ΒΖ7Ω9Ρ-ΗΙ0), και ιδίως τα άρθρα 11, 21, 31, 33, 34, 35, 36 και 39 αυτού.
14. Τα διαγράμματα Τ1 έως Τ4 και 1 έως 10 της Τεχνικής Υπηρεσίας του Δήμου.
15. Την ανάγκη ορθολογικής διαχείρισης των κοινόχρηστων χώρων του Δήμου Βριλησσίων, με γνώμονα την προστασία του κοινόχρηστου χαρακτήρα τους, την ασφάλεια των χρηστών, την ανεμπόδιστη κυκλοφορία, την προσβασιμότητα, την αισθητική αναβάθμιση του αστικού περιβάλλοντος και την εξυπηρέτηση των νόμιμων δραστηριοτήτων και εκδηλώσεων.
Στο πλαίσιο εφαρμογής των ανωτέρω διατάξεων, κρίνεται αναγκαίος ο καθορισμός, για το έτος 2027, των κοινόχρηστων χώρων του Δήμου Βριλησσίων που δύνανται να διατίθενται για συγκεκριμένες χρήσεις και δραστηριότητες, καθώς και η διαμόρφωση ενός σαφούς πλαισίου για τη διαδικασία υποβολής αιτήσεων, την τεχνική αξιολόγηση των προτεινόμενων καταλήψεων και τη χορήγηση των σχετικών αδειών, σύμφωνα με την εκάστοτε ισχύουσα νομοθεσία.
Για τον σκοπό αυτό, ο Δήμος, λαμβάνοντας υπόψη τα υφιστάμενα δεδομένα, τις λειτουργικές ανάγκες της πόλης, τις συνθήκες κυκλοφορίας και προσβασιμότητας, καθώς και την ανάγκη διασφάλισης της ελεύθερης χρήσης των κοινόχρηστων χώρων, εισηγείται τις ακόλουθες προτάσεις, οι οποίες, μετά την ψήφισή τους, αποτελούν τους κανόνες της παρούσας απόφασης.
1. Ανάπτυξη τραπεζοκαθισμάτων καταστημάτων εστίασης
Για την εξυπηρέτηση των αναγκών των καταστημάτων εστίασης προτείνονται τα τμήματα της πλατείας Αναλήψεως, της πλατείας Ελευθερίας, της παραρεμάτιας περιοχής και της οδού Εθνικής Αντιστάσεως, όπως αποτυπώνονται στα συνημμένα διαγράμματα Τ1, Τ2, Τ3 και Τ4, αντίστοιχα.
Κατά τη σύνταξη των σχετικών διαγραμμάτων συνεκτιμήθηκαν οι υφιστάμενες καταλήψεις, τα προβλήματα που έχουν διαπιστωθεί στην πράξη και, πρωτίστως, η ανάγκη διασφάλισης της απρόσκοπτης και ασφαλούς κίνησης όλων των χρηστών των κοινόχρηστων χώρων.
Κατόπιν των ανωτέρω, για το έτος 2027 καθορίζονται ως τμήματα κοινόχρηστων χώρων στα οποία επιτρέπεται η παραχώρηση χρήσης για την ανάπτυξη τραπεζοκαθισμάτων καταστημάτων υγειονομικού ενδιαφέροντος: α) τα τμήματα της παραρεμάτιας περιοχής, όπως αποτυπώνονται στο διάγραμμα Τ3, β) τα τμήματα της πλατείας Αναλήψεως, της πλατείας Ελευθερίας και της οδού Εθνικής Αντιστάσεως όπως αποτυπώνονται στα συνημμένα διαγράμματα Τ1, Τ2, και Τ4, αντίστοιχα, και γ) τα τμήματα πεζοδρομίων μπροστά από τα καταστήματα, υπό τους γενικούς όρους της παρούσας.
Η παραχώρηση γίνεται μόνο σε όσους εκμεταλλεύονται καταστήματα υγειονομικού ενδιαφέροντος με νόμιμη άδεια ή γνωστοποίηση λειτουργίας, για χώρο μπροστά από το κατάστημά τους ή στην προβολή του. Επέκταση μπροστά από παρακείμενο κατάστημα ή κατοικία επιτρέπεται μόνο με την έγγραφη συγκατάθεση εκείνων που χρησιμοποιούν ή κατέχουν τα ακίνητα αυτά. Στις πλατείες εφαρμόζεται η παρ. 8 του άρθρου 576 του ν. 5314/2026.
Στον παραχωρούμενο χώρο επιτρέπεται η τοποθέτηση μόνο κινητών τραπεζοκαθισμάτων, ομπρελών και φυτών σε γλάστρες ή ζαρντινιέρες, που δεν πακτώνονται στο έδαφος και δεν δημιουργούν περίφραξη ή στέγαστρο. Τα όρια του παραχωρούμενου χώρου σημαίνονται με διακριτή γραμμογράφηση με μέριμνα και δαπάνη του δικαιούχου. Η τοποθέτηση ηλεκτρικών συσκευών θέρμανσης, φωτισμού ή ανεμιστήρων επιτρέπεται μόνο εφόσον είναι κατάλληλες για εξωτερικούς χώρους και τηρούνται οι προϋποθέσεις της παρ. 7 του άρθρου 216 του ν. 5306/2026. Ο δικαιούχος τηρεί τις υποχρεώσεις καθαριότητας των άρθρων 18.2 και 31 του Κανονισμού Καθαριότητας του Δήμου.
1Α. Έκθεση εμπορευμάτων εμπορικών καταστημάτων
Επιτρέπεται η παραχώρηση της χρήσης τμήματος πεζοδρομίου μπροστά από εμπορικά καταστήματα για την έκθεση ή εναπόθεση εμπορευμάτων, στα οποία περιλαμβάνεται και ο υποστηρικτικός εξοπλισμός προβολής τους (βιτρίνες, προθήκες, πάγκοι, στατήρες, ψυγεία). Η επιφάνεια του παραχωρούμενου χώρου δεν υπερβαίνει το ήμισυ (50%) του πλάτους του πεζοδρομίου ή της στοάς, στο μήκος της πρόσοψης του καταστήματος. Διατηρείται πάντοτε ελεύθερη ζώνη όδευσης πεζών πλάτους τουλάχιστον 1,50 μ., ελεύθερη η τυχόν υπάρχουσα όδευση τυφλών, καθώς και ζώνες πλάτους 0,50 μ. εκατέρωθεν αυτής.
Μετά το πέρας του ωραρίου λειτουργίας του καταστήματος, τα εμπορεύματα και κάθε κινητή κατασκευή αποσύρονται από τον κοινόχρηστο χώρο και ο χώρος καθαρίζεται με ευθύνη του δικαιούχου, σύμφωνα με το άρθρο 34.2 του Κανονισμού Καθαριότητας. Απαγορεύεται η τοποθέτηση διαφημιστικών πινακίδων επί του πεζοδρομίου.
2. Εκθεσιακά περίπτερα για περιστασιακές εκδηλώσεις πολιτιστικού, πολιτικού ή άλλου νόμιμου περιεχομένου
Προτείνονται οι ακόλουθοι χώροι:
· Πλατεία Αναλήψεως.
· Πλατεία Ελευθερίας.
· Πάρκο «Μίκη Θεοδωράκη» (πρώην ΤΥΠΕΤ).
· Πάρκο Αττικής Οδού.
· Πάρκο «Μαρία Κάλλας» (πρώην Ναυτική Βάση).
· Πλατεία 28ης Οκτωβρίου (Άνω Βριλήσσια).
· Πλατεία 25ης Μαρτίου (Άνω Βριλήσσια).
· Πλατεία Ανδρόνικου.
· Πλατεία Μάνου Χατζηδάκη.
· Πλατεία Ηρώων.
· Πλατεία Αγίου Παντελεήμονα.
· Πλατεία Αγίας Λαύρας.
· Πλατεία Ελευθερίου Βενιζέλου.
· Πλατεία Αντώνη Τρίτση.
Η κατάληψη των ανωτέρω χώρων θα πραγματοποιείται κατόπιν αίτησης του ενδιαφερομένου, η οποία θα συνοδεύεται από αναλυτικά σχέδια του περιπτέρου και του περιβάλλοντος χώρου, αρχιτεκτονική αποτύπωση, περιγραφή της προτεινόμενης δραστηριότητας και της χρονικής διάρκειας χρήσης, καθώς και κάθε άλλο αναγκαίο στοιχείο. Η αίτηση υποβάλλεται από φυσικό ή νομικό πρόσωπο ή ένωση προσώπων, και η χρήση αφορά αποκλειστικά περιστασιακές εκδηλώσεις χωρίς μόνιμη εγκατάσταση.
Πριν από τη χορήγηση της σχετικής άδειας θα ζητείται η γνώμη της Τεχνικής Υπηρεσίας, ιδίως ως προς τη χωροθέτηση, την ασφάλεια, την προσβασιμότητα, την επίδραση στη λειτουργία του χώρου και την αισθητική ένταξη της εγκατάστασης στο αστικό περιβάλλον.
Η χρήση επιτρέπεται για πρόσκαιρο χρονικό διάστημα που δεν υπερβαίνει τις δεκαπέντε (15) ημέρες ανά εκδήλωση. Η διάθεση χωρίς δημοπρασία επιτρέπεται μόνο για τους σκοπούς της παρ. 9 του άρθρου 576 του ν. 5314/2026 και για τους χώρους που καθορίζονται κατά την ενότητα 16 της παρούσας. Σε κάθε άλλη περίπτωση η παραχώρηση γίνεται μόνο με δημοπρασία. Η διάθεση χώρων για εκδηλώσεις πολιτικού περιεχομένου γίνεται με όρους ίσης μεταχείρισης όλων των αιτούντων. Οι λυόμενες ή προσωρινές κατασκευές τοποθετούνται σύμφωνα με το άρθρο 216 του ν. 5306/2026. Ο διοργανωτής ευθύνεται για την καθαριότητα του χώρου κατά τη διάρκεια και μετά το πέρας της εκδήλωσης και για την απόδοσή του στην κοινή χρήση στην κατάσταση που τον παρέλαβε, σύμφωνα με το άρθρο 33 του Κανονισμού Καθαριότητας.
3. Εκδηλώσεις διαφημιστικού και λοιπού περιεχομένου – Κινηματογραφικά και φωτογραφικά γυρίσματα
Για την πραγματοποίηση διαφημιστικών δράσεων, κινηματογραφικών και φωτογραφικών γυρισμάτων και συναφών δραστηριοτήτων επιτρέπεται η πρόσκαιρη χρήση, για διάστημα έως δεκαπέντε (15) ημέρες, των κοινόχρηστων χώρων της ενότητας 2 και των πεζοδρομίων του Δήμου, υπό τους όρους της παρούσας ενότητας. Η χρήση δημοτικών κοινωφελών κτιρίων ή αθλητικών εγκαταστάσεων δεν διέπεται από την παρούσα. Η παρούσα δεν καταλαμβάνει την προβολή υπαίθριας διαφήμισης, για την οποία εφαρμόζονται οι διατάξεις του Κεφαλαίου ΙΒ΄ του Βιβλίου Τέταρτου του ν. 5314/2026 και η απόφαση της περ. στ΄ της παρ. 1 του άρθρου 318 του ίδιου νόμου.
Η χρήση θα επιτρέπεται υπό την προϋπόθεση ότι δεν παρεμποδίζεται η απρόσκοπτη και ασφαλής κίνηση πεζών, ποδηλάτων και οχημάτων, δεν αναιρείται ο κοινόχρηστος χαρακτήρας του χώρου και λαμβάνονται όλα τα απαιτούμενα μέτρα σήμανσης και ασφάλειας σύμφωνα με την κείμενη νομοθεσία.
Η αίτηση του ενδιαφερομένου θα περιλαμβάνει κατ’ ελάχιστον:
· Αναλυτικό σχέδιο του χώρου που πρόκειται να χρησιμοποιηθεί.
· Περιγραφή του είδους και του σκοπού της δραστηριότητας ή των γυρισμάτων.
· Τον αριθμό των μελών του συνεργείου και τον προβλεπόμενο εξοπλισμό.
· Τη χρονική διάρκεια και το αναλυτικό πρόγραμμα της δραστηριότητας.
· Τα απαιτούμενα μέτρα προστασίας, σήμανσης και διασφάλισης της κυκλοφορίας.
Της χορήγησης της σχετικής άδειας θα προηγείται η απαιτούμενη τεχνική αξιολόγηση από την Τεχνική Υπηρεσία του Δήμου και θα υπόκειται στους ειδικότερους όρους που θα τίθενται κατά περίπτωση.
4. Φόρτωση και εκφόρτωση εμπορευμάτων
Επιτρέπεται η προσωρινή κατάληψη τμημάτων πεζοδρομίων ή οδοστρωμάτων για την εξυπηρέτηση εργασιών φόρτωσης και εκφόρτωσης εμπορευμάτων, αποκλειστικά κατόπιν της προβλεπόμενης άδειας και υπό τους όρους της κείμενης νομοθεσίας.
Η δραστηριότητα θα πρέπει να πραγματοποιείται χωρίς να παρεμποδίζεται η ασφαλής και ανεμπόδιστη κίνηση πεζών, ποδηλάτων και οχημάτων. Θα λαμβάνονται όλα τα απαιτούμενα μέτρα προσωρινής σήμανσης και ασφάλειας, με ιδιαίτερη μέριμνα για την τήρηση των διατάξεων του Κώδικα Οδικής Κυκλοφορίας. Η φορτοεκφόρτωση επιτρέπεται υπό την προϋπόθεση ότι δεν δημιουργείται όχληση στα παρακείμενα καταστήματα και κατοικίες, ότι διασφαλίζεται η ομαλή κυκλοφορία πεζών και οχημάτων και από τις παράπλευρες οδούς και ότι τηρούνται οι ώρες κοινής ησυχίας. Τα απορρίμματα που παράγονται περισυλλέγονται αμέσως μετά το πέρας κάθε εργασίας με ευθύνη του μεταφορέα και του υπεύθυνου του καταστήματος, σύμφωνα με το άρθρο 35 του Κανονισμού Καθαριότητας. Η παρούσα δεν θίγει τις κυκλοφοριακές ρυθμίσεις για θέσεις φορτοεκφόρτωσης επί του οδοστρώματος.
5. Προσωρινή κατάληψη για αποκομιδή μπαζών, κλαδιών και λοιπών υλικών
Επιτρέπεται η προσωρινή κατάληψη τμημάτων πεζοδρομίων ή οδοστρωμάτων για την εξυπηρέτηση εργασιών αποκομιδής οικοδομικών υπολειμμάτων, κλαδιών και άλλων υλικών, υπό την προϋπόθεση ότι δεν παρακωλύεται η ασφαλής κυκλοφορία πεζών, ποδηλάτων και οχημάτων.
Η σχετική άδεια θα χορηγείται σύμφωνα με την κείμενη νομοθεσία, κατόπιν προσδιορισμού του χώρου και του χρόνου κατάληψης και με την υποχρέωση εφαρμογής της απαιτούμενης σήμανσης και λήψης όλων των αναγκαίων μέτρων ασφαλείας. Για την τοποθέτηση ειδικών κάδων (σκάφες, containers) συλλογής αποβλήτων εκσκαφών, κατασκευών και κατεδαφίσεων (ΑΕΚΚ) απαιτείται άδεια της Διεύθυνσης Τεχνικών Υπηρεσιών. Η άδεια αναφέρει τη χρονική διάρκεια, τον συγκεκριμένο χώρο και τις διαστάσεις του κάδου. Κάθε κάδος φέρει σε ευκρινές σημείο την επωνυμία και το τηλέφωνο της εταιρείας συλλογής και μεταφοράς, τον αριθμό καταχώρισής της στο Ηλεκτρονικό Μητρώο Αποβλήτων και τον μοναδικό αριθμό καταχώρισης του κάδου (άρθρο 30 ν. 4819/2021 και άρθρο 21 παρ. 7 του Κανονισμού Καθαριότητας). Η προσωρινή εναπόθεση κλαδεμάτων και αποβλήτων κηπουρικής προς αποκομιδή από τον Δήμο γίνεται σύμφωνα με το άρθρο 11 του Κανονισμού Καθαριότητας και δεν απαιτεί άδεια κατάληψης.
6. Περίπτερα
Για τη χωροθέτηση και τη λειτουργία περιπτέρων εφαρμόζονται οι διατάξεις της κείμενης νομοθεσίας και ο ισχύων σχετικός κανονισμός του Δήμου Βριλησσίων, ο οποίος εγκρίθηκε με την υπ’ αριθ. 128/2015 απόφαση του Δημοτικού Συμβουλίου (ΑΔΑ: 6ΞΑ5Ω9Ρ-0Ψ3), όπως ισχύει.
Η παραχώρηση της χρήσης κοινόχρηστου χώρου πέραν εκείνου που καταλαμβάνει η κατασκευή του περιπτέρου (ψυγεία, προθήκες, στατήρες) επιτρέπεται σύμφωνα με το άρθρο 576 του ν. 5314/2026, κατ’ εφαρμογή της παρ. 5 του άρθρου 581 του ίδιου νόμου, σε επιφάνεια που δεν υπερβαίνει τα 15,5 τ.μ. ανά περίπτερο και υπό τους γενικούς όρους της παρούσας, με τήρηση ελεύθερης ζώνης όδευσης πεζών πλάτους τουλάχιστον 1,50 μ. Οι δικαιούχοι τηρούν τις υποχρεώσεις του άρθρου 34.1 του Κανονισμού Καθαριότητας.
7. Οικοδομικές εργασίες και λοιπές προσωρινές καταλήψεις
Η κατηγορία περιλαμβάνει, ενδεικτικά, οικοδομικές εργασίες, τοποθέτηση μεταλλικών κάδων ή εμπορευματοκιβωτίων προσωρινής εναπόθεσης υλικών, εργασίες σκυροδέτησης, μετακομίσεις, τοποθέτηση χημικών τουαλετών και ικριωμάτων (σκαλωσιών), καθώς και εργασίες που απαιτούν χρήση γερανού ή άλλου ανυψωτικού μηχανήματος.
Επιτρέπεται η προσωρινή κατάληψη τμημάτων πεζοδρομίων ή οδοστρωμάτων, κατόπιν έγκρισης της Τεχνικής Υπηρεσίας και έκδοσης άδειας με σαφή προσδιορισμό της θέσης, της έκτασης και της διάρκειας της κατάληψης. Για την κατάληψη πεζοδρομίου ή οδού για την εκτέλεση τεχνικοοικοδομικών εργασιών το τέλος είναι μηνιαίο, κατά ζώνες και κατά τετραγωνικό μέτρο κατειλημμένου χώρου, και για την καταβολή του ευθύνονται από κοινού και εις ολόκληρον ο κάτοχος της άδειας οικοδομής και ο ιδιοκτήτης του ακινήτου (άρθρο 398 παρ. 2 ν. 5314/2026). Στην άδεια αναγράφονται υποχρεωτικά τα αναγκαία προστατευτικά μέτρα για την εναπόθεση υλικών (περίφραξη, κάλυψη), σύμφωνα με το άρθρο 36 του Κανονισμού Καθαριότητας.
Σε κάθε περίπτωση, θα πρέπει:
· Να διασφαλίζεται, η ασφαλής και ανεμπόδιστη διέλευση των πεζών και των ατόμων με αναπηρία. Εφόσον δεν είναι δυνατή η διατήρηση ελεύθερης ζώνης όδευσης πλάτους 1,50 μ. επί του πεζοδρομίου, διαμορφώνεται ασφαλής προσωρινός διάδρομος πεζών με κατάλληλη προστασία από την κυκλοφορία των οχημάτων.
· Να λαμβάνονται τα απαιτούμενα μέτρα για την ασφαλή κυκλοφορία ποδηλάτων και οχημάτων.
· Να τηρούνται οι διατάξεις του Κώδικα Οδικής Κυκλοφορίας, οι κανονισμοί υγιεινής και ασφάλειας των εργαζομένων και κάθε άλλη εφαρμοστέα διάταξη.
· Να εξασφαλίζεται η κατάλληλη σήμανση και περίφραξη του χώρου, ώστε να αποτρέπεται η πρόσβαση μη εξουσιοδοτημένων προσώπων.
· Να σηματοδοτείται κατάλληλα η προσωρινή εκτροπή της πορείας των πεζών, σύμφωνα με τις εφαρμοστέες διατάξεις, συμπεριλαμβανομένου του π.δ. 105/1995 (Α΄ 67), όπου εφαρμόζεται.
· Να εξασφαλίζεται η επαρκής ορατότητα της κατάληψης και κατά τις νυχτερινές ώρες.
Οι υπεύθυνοι των εργασιών υποχρεούνται να λαμβάνουν όλα τα αναγκαία μέτρα πρόληψης ατυχημάτων και προστασίας του κοινού.
8. Διάθεση εποχικών ειδών – Βραχυχρόνιες άδειες διάρκειας μίας έως τεσσάρων ημερών
Για την προσωρινή διάθεση εποχικών ειδών, όπως ενδεικτικά καλαμπόκια, κάστανα, μαλλί της γριάς, ελληνικές σημαίες κατά τις εθνικές εορτές, χαρταετοί κατά το τριήμερο της Καθαράς Δευτέρας και άνθη. 
1. Πάρκο «Μαρία Κάλλας» (πρώην Ναυτική Βάση), επί της Λεωφόρου Πεντέλης: 1,00 τ.μ. (διάγραμμα 1).
2. Πάρκο «Μαρία Κάλλας» (πρώην Ναυτική Βάση), επί της Λεωφόρου Αναπαύσεως: 1,00 τ.μ. (διάγραμμα 2).
3. Τμήμα πεζοδρομίου της Λεωφόρου Πεντέλης, στο σημείο κατάληξης της οδού Αναλήψεως, εκατέρωθεν της οδού Αναλήψεως: 1,00 τ.μ. (διάγραμμα 3).
4. Τμήμα πεζοδρομίου της Λεωφόρου Πεντέλης, στο σημείο κατάληξης της οδού Αναλήψεως, παραπλεύρως του φωτεινού σηματοδότη: 1,00 τ.μ. (διάγραμμα 3).
5. Πλατεία Ελευθερίας: 1,00 τ.μ. για διάθεση καλαμποκιών, κάστανων και μαλλιού της γριάς (διάγραμμα 4).
6. Τμήμα πεζοδρομίου της Λεωφόρου Πεντέλης, στη διασταύρωση με την οδό Σεβαστιανού: 1,00 τ.μ. (διάγραμμα 5).
7. Πλατεία Αναλήψεως: 1,00 τ.μ. για διάθεση καλαμποκιών, κάστανων και μαλλιού της γριάς (διάγραμμα 6).
8. Πλατεία Αγίας Λαύρας: 26,00 τ.μ. για διάθεση χαρταετών (διάγραμμα 7).
Η παραχώρηση των ανωτέρω θέσεων θα πραγματοποιείται κατόπιν αίτησης του ενδιαφερομένου, στην οποία θα αναφέρονται το είδος των προς διάθεση προϊόντων, το εμβαδόν του χώρου, η επιθυμητή χρονική διάρκεια και ο χρησιμοποιούμενος εξοπλισμός. Εφόσον απαιτείται, θα υποβάλλονται σχετικές φωτογραφίες ή συμπληρωματικά τεχνικά στοιχεία.
Για την έκδοση της άδειας απαιτείται θετική γνωμοδότηση της Τεχνικής Υπηρεσίας η οποία θα λάβει υπόψη της τη διασφάλιση της απρόσκοπτης κυκλοφορίας και της ασφαλούς χρήσης του χώρου. Οι δικαιούχοι τηρούν τις υποχρεώσεις του άρθρου 34.1 του Κανονισμού Καθαριότητας και απομακρύνουν τον εξοπλισμό τους μετά τη λήξη του ημερήσιου ωραρίου.
9. Διάθεση εμπορευμάτων στο πλαίσιο θρησκευτικών εορτών – Πανηγύρι Αναλήψεως
Για τη διεξαγωγή του πανηγυριού της Αναλήψεως προτείνεται η διάθεση των θέσεων που αποτυπώνονται στο συνημμένο διάγραμμα 10, το οποίο προβλέπει εκατόν σαράντα επτά (147) θέσεις πάγκων και δεκαπέντε (15) θέσεις πάγκων θρησκευτικού περιεχομένου.
Η διάθεση των θέσεων θα πραγματοποιείται σύμφωνα με τον Κανονισμό λειτουργίας της βραχυχρόνιας αγοράς της θρησκευτικής εμποροπανήγυρης της Αναλήψεως, που εγκρίθηκε με την υπ’ αριθ. 55/2022 απόφαση του Δημοτικού Συμβουλίου, όπως ισχύει, τις διατάξεις του Υποκεφαλαίου Γ΄ του Κεφαλαίου Γ΄ του ν. 4849/2021, το άρθρο 34.3 του Κανονισμού Καθαριότητας, την κείμενη νομοθεσία και τις ειδικότερες αποφάσεις των αρμόδιων δημοτικών οργάνων.
10. Εποχικές αγορές Χριστουγέννων, Αποκριών, Πάσχα και καλοκαιρινής περιόδου
Για τη διοργάνωση εποχικών αγορών προτείνονται οι ακόλουθοι χώροι:
· Πλατεία Αναλήψεως.
· Πλατεία Ελευθερίας.
· Πάρκο «Μίκη Θεοδωράκη» (πρώην ΤΥΠΕΤ).
· Πάρκο Αττικής Οδού.
· Πάρκο «Μαρία Κάλλας» (πρώην Ναυτική Βάση).
Για κάθε επιμέρους διοργάνωση θα απαιτείται ειδικός σχεδιασμός, στον οποίο θα αποτυπώνονται οι διαθέσιμες επιφάνειες, η χωροθέτηση των εγκαταστάσεων και των πάγκων, οι διάδρομοι κίνησης, οι έξοδοι και οι απαιτούμενες ζώνες ασφαλείας.
Η αίτηση του ενδιαφερομένου θα συνοδεύεται από αναλυτικά σχέδια των εγκαταστάσεων και του εξοπλισμού, αρχιτεκτονικά σχέδια όπου απαιτούνται, φωτογραφικό υλικό, περιγραφή των τυχόν μηχανημάτων, το χρονικό διάστημα κατάληψης και τα δικαιολογητικά αδειοδότησης που προβλέπονται από την κείμενη νομοθεσία.
Τα σχέδια θα ελέγχονται από την Τεχνική Υπηρεσία, η οποία θα γνωμοδοτεί ως προς την καταλληλότητα της χωροθέτησης και τη διασφάλιση της ασφαλούς λειτουργίας των χώρων.
Η έγκριση των επιμέρους σχεδίων και η διάθεση των χώρων θα πραγματοποιούνται σύμφωνα με τα ακόλουθα: α) Η ίδρυση, η χωροθέτηση και ο Κανονισμός Λειτουργίας κάθε εποχικής αγοράς που αποτελεί βραχυχρόνια αγορά αποφασίζονται από το Δημοτικό Συμβούλιο, σύμφωνα με την περ. εβ΄ της παρ. 1 του άρθρου 318 του ν. 5314/2026 και το Υποκεφάλαιο Γ΄ του Κεφαλαίου Γ΄ του ν. 4849/2021. β) Η άδεια χρήσης του κοινόχρηστου χώρου χορηγείται με απόφαση του Δημάρχου (άρθρο 576 παρ. 3 ν. 5314/2026). γ) Αν η χρήση υπερβαίνει τις δεκαπέντε (15) ημέρες ή αφορά σκοπό εκτός της παρ. 9 του άρθρου 576, η παραχώρηση σε ιδιώτη διοργανωτή γίνεται μόνο με δημοπρασία. δ) Για τις λυόμενες και προσωρινές κατασκευές εφαρμόζεται το άρθρο 216 του ν. 5306/2026.
11. Διάθεση χριστουγεννιάτικων δέντρων
Για την προσωρινή διάθεση χριστουγεννιάτικων δέντρων καθορίζονται οι ακόλουθες θέσεις: 
1. Τμήμα πεζοδρομίου της Λεωφόρου Πεντέλης, έναντι της πρώην Ναυτικής Βάσης: 26,00 τ.μ. (διάγραμμα 8).
2. Τμήμα πεζοδρομίου της Λεωφόρου Πεντέλης, στη διασταύρωση με την οδό Σεβαστιανού: 12,00 τ.μ. (διάγραμμα 9).
Η παραχώρηση θα πραγματοποιείται κατόπιν αίτησης του ενδιαφερομένου προς το αρμόδιο Τμήμα Εσόδων, με αναφορά της θέσης και της επιφάνειας που ζητείται να καταληφθεί, καθώς και της χρονικής διάρκειας της δραστηριότητας.
Κατ’ εξαίρεση, στον δικαιούχο θέσης της παρούσας ενότητας επιτρέπεται η τοποθέτηση ενός (1) τροχόσπιτου, αποκλειστικά για τη διανυκτέρευσή του και τη φύλαξη του εμπορεύματος κατά τις νυχτερινές ώρες,.
Το αίτημα για την τοποθέτηση τροχόσπιτου υποβάλλεται μαζί με την αίτηση για τη θέση και συνοδεύεται από την άδεια κυκλοφορίας και τις διαστάσεις του τροχόσπιτου. Το τροχόσπιτο τοποθετείται εντός της παραχωρούμενης θέσης ή σε όμορο τμήμα που καθορίζεται με την έκθεση αυτοψίας της Τεχνικής Υπηρεσίας (άρθρο 576 παρ. 5 ν. 5314/2026), η οποία κρίνει την καταλληλότητά του ως προς την αντοχή του δαπέδου, την ασφαλή πρόσβαση και την απόσταση από την κυκλοφορία των οχημάτων. Δεν επιτρέπεται η τοποθέτηση στην ελεύθερη ζώνη όδευσης πεζών πλάτους 1,50 μ., στην όδευση τυφλών, σε ράμπες, σε διαβάσεις πεζών ή σε στάσεις των μέσων μαζικής μεταφοράς. Η τοποθέτηση γίνεται σύμφωνα με το άρθρο 34 του Κώδικα Οδικής Κυκλοφορίας (ν. 2696/1999). Η επιφάνεια του τροχόσπιτου προσμετράται στην παραχωρούμενη επιφάνεια για τον υπολογισμό του τέλους. Η άδεια χρήσης του Δημάρχου μνημονεύει ρητά το τροχόσπιτο, τη θέση και τις διαστάσεις του. Κατά τη χρήση του τροχόσπιτου: α) απαγορεύεται η χρήση του για πώληση ή για οποιαδήποτε άλλη δραστηριότητα πέραν της διανυκτέρευσης του δικαιούχου και της φύλαξης του εμπορεύματος, β) απαγορεύεται η απόρριψη λυμάτων ή άλλων υγρών αποβλήτων σε κοινόχρηστο χώρο, φρεάτιο ή δίκτυο ομβρίων, και τα απόβλητα αυτά συλλέγονται σε κλειστή δεξαμενή και διατίθενται νόμιμα, γ) η ηλεκτροδότηση γίνεται είτε από νόμιμη παροχή είτε με λειτουργία ηλεκτροπαραγωγού ζεύγους, εφόσον δεν προκαλείται όχληση και τηρούνται οι διατάξεις για την κοινή ησυχία, δ) το τροχόσπιτο διαθέτει πυροσβεστήρα και τηρούνται οι κανόνες πυρασφάλειας για τη χρήση υγραερίου, ε) τηρούνται οι διατάξεις του Κανονισμού Καθαριότητας του Δήμου, στ) ο δικαιούχος διαθέτει ασφαλιστήριο αστικής ευθύνης έναντι τρίτων και φέρει αποκλειστικά την ευθύνη για κάθε ζημία. Ο Δήμος δεν αναλαμβάνει καμία υποχρέωση φύλαξης. Το τροχόσπιτο παραμένει μόνο κατά τη διάρκεια ισχύος της άδειας χρήσης της θέσης και απομακρύνεται, με αποκατάσταση του χώρου, το αργότερο εντός είκοσι τεσσάρων (24) ωρών από τη λήξη της. Η παράβαση των όρων της παρούσας παραγράφου συνιστά παράβαση των όρων της άδειας χρήσης και επισύρει τις κυρώσεις του άρθρου 400 του ν. 5314/2026, και το τροχόσπιτο απομακρύνεται κατά την παρ. 3 του ίδιου άρθρου.
12. Χριστουγεννιάτικο χωριό
Για τη δημιουργία και λειτουργία Χριστουγεννιάτικου Χωριού, με ενδεικτικές εγκαταστάσεις όπως καρουζέλ, παγοδρόμιο, οικίσκους πώλησης χριστουγεννιάτικων ειδών, χειροποίητων κοσμημάτων και συναφών προϊόντων, προτείνονται οι ακόλουθοι χώροι:
· Πλατεία Αναλήψεως.
· Πλατεία Ελευθερίας.
· Πάρκο «Μίκη Θεοδωράκη» (πρώην ΤΥΠΕΤ).
· Πάρκο Αττικής Οδού.
· Πάρκο «Μαρία Κάλλας» (πρώην Ναυτική Βάση).
Η οριστική χωροθέτηση, η επιφάνεια κατάληψης, η διάρκεια λειτουργίας και οι ειδικότεροι όροι εγκατάστασης θα προσδιορίζονται βάσει ειδικού σχεδίου της Τεχνικής Υπηρεσίας και της σχετικής απόφασης του Δημοτικού Συμβουλίου για την ίδρυση και χωροθέτηση της βραχυχρόνιας αγοράς (άρθρο 318 παρ. 1 περ. εβ΄ ν. 5314/2026), ενώ η άδεια χρήσης χορηγείται με απόφαση του Δημάρχου. Εφόσον η λειτουργία υπερβαίνει τις δεκαπέντε (15) ημέρες, η παραχώρηση σε ιδιώτη διοργανωτή γίνεται μόνο με δημοπρασία (άρθρο 576 παρ. 9 ν. 5314/2026).
Η αίτηση του ενδιαφερομένου θα περιλαμβάνει αναλυτικά σχέδια των εγκαταστάσεων και του εξοπλισμού, αρχιτεκτονικά σχέδια, φωτογραφίες όπου απαιτούνται, στοιχεία για τα τυχόν μηχανήματα και τις τεχνικές προδιαγραφές τους, το χρονικό διάστημα κατάληψης και τα απαιτούμενα δικαιολογητικά αδειοδότησης.
Πριν από την έναρξη λειτουργίας θα πρέπει να έχουν εξασφαλιστεί όλες οι απαιτούμενες εγκρίσεις και άδειες, καθώς και η τήρηση των όρων πυρασφάλειας, ηλεκτρικής ασφάλειας, προσβασιμότητας, κυκλοφορίας και προστασίας του κοινού. Για τις λυόμενες και προσωρινές κατασκευές εφαρμόζεται το άρθρο 216 του ν. 5306/2026. Ο διοργανωτής τηρεί τις υποχρεώσεις καθαριότητας του άρθρου 33 του Κανονισμού Καθαριότητας.
13. Υπαίθριο στάσιμο εμπόριο και υπαίθριες αγορές τροφίμων
Για το έτος 2027 δεν καθορίζονται θέσεις στάσιμου υπαίθριου εμπορίου ούτε αγορές παρασκευής και πώλησης έτοιμου φαγητού και ποτών επί κοινόχρηστων χώρων.
14. Εγκαταστάσεις εταιρειών δικτύων
Για την εγκατάσταση εξοπλισμού και υποδομών εταιρειών δικτύων, όπως ενδεικτικά εγκαταστάσεις ηλεκτρικής ενέργειας, τηλεπικοινωνιών, κινητής τηλεφωνίας και φυσικού αερίου, συμπεριλαμβανομένων πυλώνων ή ερμαρίων ηλεκτρικών εγκαταστάσεων (PILLAR), υποσταθμών, καμπινών τηλεπικοινωνιών (ΚΑΦΑΟ) και συναφών υποδομών, προτείνεται να εξετάζεται η δυνατότητα χωροθέτησης σε κατάλληλους κοινόχρηστους χώρους του Δήμου, εξαιρουμένων των οδοστρωμάτων κυκλοφορίας οχημάτων, υπό την επιφύλαξη των ειδικών διατάξεων που διέπουν κάθε δίκτυο.
Η εγκατάσταση θα επιτρέπεται μόνο κατόπιν των απαιτούμενων εγκρίσεων και αδειών και εφόσον διασφαλίζονται η απρόσκοπτη κίνηση πεζών και ποδηλάτων, η προσβασιμότητα, η οδική ασφάλεια, η λειτουργικότητα του χώρου και η αισθητική ένταξη της εγκατάστασης.
Η συγκεκριμένη πρόταση δεν υποκαθιστά τυχόν ειδικές αδειοδοτικές διαδικασίες ή δικαιώματα εγκατάστασης που προβλέπονται από την κείμενη νομοθεσία. Ειδικότερα: α) οι εργασίες στα υπόγεια δίκτυα φυσικού αερίου και θερμικής ενέργειας δεν εμπίπτουν στην παρούσα (άρθρο 576 παρ. 10 περ. α΄ ν. 5314/2026), β) δεν υπόκεινται σε τέλος όσοι χρησιμοποιούν κοινόχρηστους χώρους δυνάμει ειδικής διάταξης νόμου ή κυρωμένης σύμβασης που προβλέπει απαλλαγή (άρθρο 398 παρ. 3 ν. 5314/2026), γ) για τα δίκτυα ηλεκτρονικών επικοινωνιών εφαρμόζονται οι διατάξεις για τα δικαιώματα και τέλη διέλευσης (άρθρο 151 ν. 4727/2020), δ) για τις τομές εφαρμόζεται το άρθρο 634 του ν. 5314/2026 και ε) τα σχέδια των δικτύων κοινής ωφέλειας κοινοποιούνται στην Υπηρεσία Δόμησης, σύμφωνα με το άρθρο 216 του ν. 5306/2026.
15. Σταθερές εγκαταστάσεις εξυπηρέτησης κοινού σε κοινόχρηστους χώρους από ιδιώτες
Για σταθερές εγκαταστάσεις εξυπηρέτησης κοινού από ιδιώτες [π.χ. αυτόματα μηχανήματα ανάληψης μετρητών, θυρίδες παραλαβής δεμάτων, αυτόματοι πωλητές κλπ] οι θέσεις χωροθέτησης δεν προκαθορίζονται, αλλά προσδιορίζονται κατόπιν υποβολής σχετικής αίτησης από τον ενδιαφερόμενο και εγκρίνονται από την Τεχνική Υπηρεσία του Δήμου. Οι εγκεκριμένες θέσεις αποτυπώνονται σε σχετικό διάγραμμα της Τεχνικής Υπηρεσίας.. Η άδεια χορηγείται για χρονικό διάστημα που δεν υπερβαίνει το ημερολογιακό έτος (άρθρο 576 παρ. 3 ν. 5314/2026) και δεν δημιουργεί δικαίωμα μόνιμης κατάληψης. Εφόσον ο χώρος δεν βρίσκεται μπροστά από κατάστημα του αιτούντος ή στην προβολή του, η παραχώρηση γίνεται μόνο με δημοπρασία (άρθρο 576 παρ. 9 ν. 5314/2026). Για την κατασκευή απαιτείται απόφαση του Δημοτικού Συμβουλίου και άδεια της Υπηρεσίας Δόμησης, σύμφωνα με το άρθρο 216 του ν. 5306/2026, εκτός αν η κατασκευή εξαιρείται κατά την κανονιστική απόφαση που εκδίδεται κατ’ εξουσιοδότηση του ίδιου άρθρου.
Η αίτηση του ενδιαφερομένου θα περιλαμβάνει:
· Την ακριβή θέση και το εμβαδόν του χώρου.
· Το είδος, τη λειτουργία και τα τεχνικά χαρακτηριστικά της εγκατάστασης.
· Τη διάρκεια και τους όρους λειτουργίας.
· Τα απαιτούμενα σχέδια και δικαιολογητικά.
· Τυχόν ειδικές εγκρίσεις που απαιτούνται από την κείμενη νομοθεσία.
Για την έκδοση της άδειας απαιτείται η θετική γνωμοδότηση της Τεχνικής Υπηρεσίας ως προς την τεχνική καταλληλότητα της θέσης και τη συμβατότητα της εγκατάστασης με τη λειτουργία του χώρου. Η άδεια θα εκδίδεται  σύμφωνα και με τις ειδικότερες διατάξεις που διέπουν τη συγκεκριμένη εγκατάσταση και χρήση.
16. Εκδηλώσεις κοινωνικής αλληλεγγύης και δράσεις τουριστικής, πολιτιστικής, καλλιτεχνικής ή δημόσιας εμπορικής προβολής
Σε εφαρμογή της παρ. 9 του άρθρου 576 του ν. 5314/2026, καθορίζονται ως χώροι που δύνανται να διατίθενται χωρίς δημοπρασία για τις ανωτέρω δράσεις, για πρόσκαιρη χρήση έως δεκαπέντε (15) ημέρες: α) το διαμορφωμένο τμήμα του Ο.Τ. 415 (πάρκο «Μαρία Κάλλας», πρώην Ναυτική Βάση), εφόσον δεν αποτελεί κοινόχρηστο χώρο πρασίνου της παρ. 4 του άρθρου 3 του ν. 998/1979, και β) οι πλατείες της ενότητας 2.
Η διάθεση του χώρου χωρίς δημοπρασία θα επιτρέπεται αποκλειστικά εφόσον πληρούνται οι προϋποθέσεις της ανωτέρω διάταξης, ιδίως ως προς το είδος της εκδήλωσης και τη μέγιστη διάρκεια των δεκαπέντε (15) ημερών.
Η παραχώρηση θα προϋποθέτει αίτηση του ενδιαφερομένου, τεχνική αξιολόγηση από την Τεχνική Υπηρεσία και την καταβολή του προβλεπόμενου τέλους, το ύψος του οποίου καθορίζεται με την απόφαση του Δημοτικού Συμβουλίου για τα τέλη χρήσης κοινόχρηστων χώρων του έτους 2027 και διαφοροποιείται ανάλογα με τον κοινωφελή ή μη χαρακτήρα της εκδήλωσης (άρθρο 576 παρ. 9 εδ. γ΄ ν. 5314/2026). Ο διοργανωτής τηρεί τις υποχρεώσεις του άρθρου 33 του Κανονισμού Καθαριότητας.
17. Αθλητικές και πολιτιστικές εκδηλώσεις, συναυλίες και λοιπές δράσεις συλλόγων και σωματείων
Για την πραγματοποίηση αθλητικών και πολιτιστικών εκδηλώσεων, συναυλιών και συναφών δραστηριοτήτων από αθλητικούς και πολιτιστικούς συλλόγους και σωματεία, προτείνονται:
· Το πάρκο «Μαρία Κάλλας», στο διαμορφωμένο τμήμα του Ο.Τ. 415 (πρώην Ναυτική Βάση), για πολιτιστικές εκδηλώσεις.
Η παραχώρηση θα εξετάζεται ανά εκδήλωση, με βάση το είδος της δραστηριότητας, τη χωρητικότητα του χώρου, τη διάρκεια, τον αναγκαίο εξοπλισμό, την ασφάλεια των συμμετεχόντων και την ανάγκη προστασίας της κοινής χρήσης του χώρου.
Θα απαιτείται προηγούμενη αυτοψία και έκθεση της Τεχνικής Υπηρεσίας (άρθρο 576 παρ. 5 ν. 5314/2026), κατόπιν υποβολής των απαιτούμενων στοιχείων και ελέγχου των εφαρμοστέων διατάξεων. Ειδικότερα, θα εξετάζεται αν πρόκειται για δραστηριότητα που μπορεί να πραγματοποιηθεί στο πλαίσιο της προβλεπόμενης χρήσης του χώρου ή αν απαιτείται ειδική διαδικασία παραχώρησης.
18. Εγκατάσταση σταθμών φόρτισης ηλεκτρικών οχημάτων
Για την εγκατάσταση σταθμών φόρτισης ηλεκτρικών οχημάτων προτείνονται οι θέσεις που έχουν καθοριστεί με τις υπ’ αριθ. 7/2022 και 18/2022 αποφάσεις της Επιτροπής Ποιότητας Ζωής, σύμφωνα με το περιεχόμενο και τα συνημμένα διαγράμματα των εν λόγω αποφάσεων.
Η υλοποίηση ή η διατήρηση των θέσεων θα πραγματοποιείται σύμφωνα με την κείμενη νομοθεσία, τις τυχόν απαιτούμενες εγκρίσεις και την αρμοδιότητα των κατά νόμο οργάνων. Εφαρμόζονται ιδίως το άρθρο 17 του ν. 4710/2020 (Α΄ 142) και το Σχέδιο Φόρτισης Ηλεκτρικών Οχημάτων (ΣΦΗΟ) του Δήμου (άρθρο 319 παρ. 3 περ. α΄ ν. 5314/2026), καθώς και το άρθρο 216 του ν. 5306/2026.
Γενικοί όροι και διαδικασία
Για όλες τις ανωτέρω κατηγορίες χρήσεων, η παρούσα απόφαση αφορά τον καθορισμό των χώρων που δύνανται να διατίθενται και δεν συνιστά αυτοτελή άδεια κατάληψης ούτε παρέχει δικαίωμα χρήσης σε συγκεκριμένο ενδιαφερόμενο.
Η χορήγηση κάθε επιμέρους άδειας θα πραγματοποιείται με απόφαση του Δημάρχου ή του εξουσιοδοτημένου Αντιδημάρχου (άρθρο 576 παρ. 3 ν. 5314/2026), σύμφωνα με την κείμενη νομοθεσία και τις ειδικότερες κανονιστικές αποφάσεις του Δήμου.
Στην οικεία πράξη θα προσδιορίζονται, κατά περίπτωση:
· Η ακριβής θέση και η επιφάνεια του χώρου.
· Το είδος της επιτρεπόμενης χρήσης.
· Η χρονική διάρκεια της κατάληψης., η οποία δεν υπερβαίνει το ένα (1) ημερολογιακό έτος.
· Οι ειδικοί τυχόν τεχνικοί, λειτουργικοί και αισθητικοί όροι.
· Τα απαιτούμενα τυχόν μέτρα ασφαλείας, σήμανσης και προστασίας της κυκλοφορίας.
· Οι τυχόν απαιτούμενες πρόσθετες εγκρίσεις και άδειες.
· Το αναλογούν τέλος και ο τρόπος καταβολής του, σύμφωνα με τις ισχύουσες διατάξεις. Αναγράφονται επίσης ο αριθμός του γραμματίου είσπραξης ή, σε περίπτωση καταβολής σε δόσεις, οι δόσεις που απομένουν και οι προθεσμίες καταβολής τους (άρθρο 399 παρ. 1 ν. 5314/2026).
Η χορήγηση της άδειας θα προϋποθέτει την προηγούμενη καταβολή του προβλεπόμενου τέλους στο Δημοτικό Ταμείο, όπου αυτό απαιτείται, ή την καταβολή της προκαταβολής κατά την παρ. 1 του άρθρου 399 του ν. 5314/2026, εφόσον αυτό προβλέπεται στην απόφαση καθορισμού των τελών. Για τις εκδηλώσεις που υπάγονται στην παρ. 9 του άρθρου 576 του ν. 5314/2026, το ύψος του τέλους θα καθορίζεται σύμφωνα με την ειδική απόφαση του Δημοτικού Συμβουλίου και τις εφαρμοστέες διατάξεις, λαμβανομένου υπόψη και του κοινωφελούς ή μη χαρακτήρα της εκδήλωσης.
Σε κάθε περίπτωση, η χρήση θα επιτρέπεται υπό την προϋπόθεση ότι δεν αναιρείται ο κοινόχρηστος χαρακτήρας του χώρου, δεν παρεμποδίζεται η ασφαλής και ανεμπόδιστη κυκλοφορία και δεν θίγονται τα δικαιώματα των λοιπών χρηστών.
Σε κάθε παραχώρηση τηρούνται, επιπλέον, οι ακόλουθοι γενικοί όροι:
α) Διατηρείται ελεύθερη ζώνη όδευσης πεζών πλάτους τουλάχιστον 1,50 μ., χωρίς σταθερά ή κινητά εμπόδια και με ελεύθερο ύψος 2,20 μ. Ελεύθερες παραμένουν η τυχόν υπάρχουσα όδευση τυφλών μαζί με ζώνη 0,50 μ. εκατέρωθεν αυτής, οι ράμπες ατόμων με αναπηρία, οι διαβάσεις πεζών, οι στάσεις των μέσων μαζικής μεταφοράς, οι πυροσβεστικοί κρουνοί, τα φρεάτια των δικτύων και οι είσοδοι των κτιρίων. Στους πεζόδρομους διατηρείται ελεύθερη ζώνη πλάτους τουλάχιστον 3,50 μ. για τη διέλευση οχημάτων έκτακτης ανάγκης. 
β) Δεν επιτρέπεται καμία σταθερή ή πακτωμένη κατασκευή, περίφραξη ή επέμβαση στο δάπεδο ή στο πράσινο του κοινόχρηστου χώρου, εκτός αν έχει εγκριθεί κατά το άρθρο 216 του ν. 5306/2026.
γ) Στους κοινόχρηστους χώρους πρασίνου της παρ. 4 του άρθρου 3 του ν. 998/1979 δεν χορηγείται άδεια χρήσης κατά την παρούσα (άρθρο 576 παρ. 10 περ. β΄ ν. 5314/2026).
δ) Η άδεια είναι προσωποπαγής, δεν μεταβιβάζεται και δεν επιτρέπεται η παραχώρηση της χρήσης σε τρίτους. Καταχωρίζεται στο «Μητρώο Καταχώρισης Αδειών Χρήσης Κοινόχρηστων Χώρων» (άρθρο 576 παρ. 7 ν. 5314/2026) και μπορεί να ανανεώνεται κατά την παρ. 3 του άρθρου 576.
ε) Ο δικαιούχος τηρεί τον Κανονισμό Καθαριότητας του Δήμου, διατηρεί τον χώρο καθαρό και, με τη λήξη της άδειας, απομακρύνει κάθε στοιχείο που τοποθέτησε και αποκαθιστά τον χώρο στην πρότερη κατάσταση.
στ) Για τη χορήγηση της άδειας απαιτείται βεβαίωση μη ύπαρξης βεβαιωμένων ληξιπρόθεσμων οφειλών προς τον Δήμο, όπου αυτό απαιτείται από την κείμενη νομοθεσία. Για εκδηλώσεις και εγκαταστάσεις με κινητό ή ηλεκτρομηχανολογικό εξοπλισμό απαιτείται ασφαλιστήριο αστικής ευθύνης έναντι τρίτων.
ζ) Η άδεια ανακαλείται στις περιπτώσεις της παρ. 3 του άρθρου 399 του ν. 5314/2026. Για την παράβαση των όρων της άδειας και για την αυθαίρετη χρήση κοινόχρηστου χώρου επιβάλλονται οι κυρώσεις του άρθρου 400 του ίδιου νόμου, με απόφαση του Δημάρχου.
Οι αιτήσεις για τη χορήγηση άδειας κατάληψης κοινόχρηστου χώρου υποβάλλονται στην αρμόδια υπηρεσία του Δήμου τουλάχιστον έναν (1) μήνα πριν από την προβλεπόμενη ημερομηνία έναρξης της κατάληψης, συνοδευόμενες από τα απαιτούμενα δικαιολογητικά και τεχνικά στοιχεία. Η τήρηση της ανωτέρω προθεσμίας αποσκοπεί στην έγκαιρη εξέταση των αιτημάτων και στην ολοκλήρωση των απαιτούμενων διοικητικών και τεχνικών ελέγχων.
Για έκτακτες, επείγουσες ή ολιγοήμερες καταλήψεις κοινόχρηστων χώρων, η αίτηση δύναται να υποβάλλεται σε συντομότερη προθεσμία, και πάντως τουλάχιστον δέκα (10) ημερολογιακές ημέρες πριν από την έναρξη της αιτούμενης χρήσης, εφόσον συντρέχουν ειδικοί λόγοι που δικαιολογούν την παρέκκλιση από τη γενική προθεσμία του ενός (1) μηνός. Η εξέταση των αιτημάτων αυτών πραγματοποιείται κατά προτεραιότητα, με την επιφύλαξη της τήρησης όλων των προβλεπόμενων νόμιμων διαδικασιών και προϋποθέσεων, συμπεριλαμβανομένης της διαδικασίας της παρ. 6 του άρθρου 576 του ν. 5314/2026. Η υποβολή της αίτησης δεν συνεπάγεται αυτοδίκαιη έγκριση της κατάληψης.
Μετά την υποβολή της αίτησης και σύμφωνα με τις διατάξεις της παρ. 5 του άρθρου 576 του ν. 5314/2026, η Τεχνική Υπηρεσία διενεργεί αυτοψία και εκδίδει την προβλεπόμενη έκθεση, στην οποία καθορίζονται η ακριβής θέση και η έκταση του χώρου που διατίθεται προς χρήση, σύμφωνα με τους όρους της απόφασης του Δημοτικού Συμβουλίου. Η έκθεση διαβιβάζεται στην αρμόδια υπηρεσία για την έκδοση της άδειας και κοινοποιείται στον ενδιαφερόμενο, σύμφωνα με τις διατάξεις της κείμενης νομοθεσίας.
Πριν από τη χορήγηση της άδειας, ο Δήμος αποστέλλει σχετικό ερώτημα στην αρμόδια αστυνομική αρχή, σύμφωνα με την παρ. 6 του άρθρου 576 του ν. 5314/2026. Η αστυνομική αρχή γνωμοδοτεί εντός πέντε (5) ημερών από την παραλαβή του ερωτήματος ως προς την ύπαρξη λόγων ασφάλειας της κυκλοφορίας πεζών ή τροχοφόρων που επιβάλλουν τη μη χορήγηση της αιτούμενης άδειας. Εφόσον γνωμοδοτήσει ότι συντρέχουν τέτοιοι λόγοι, η άδεια δεν χορηγείται. Αν η ανωτέρω προθεσμία παρέλθει άπρακτη η άδεια χορηγείται και χωρίς τη σχετική γνωμοδότηση, σύμφωνα με την ως άνω διάταξη, υπό την προϋπόθεση ότι πληρούνται όλες οι λοιπές νόμιμες προϋποθέσεις.
Κατόπιν των ανωτέρω και λαμβάνοντας υπόψη τις προτάσεις της Τεχνικής Υπηρεσίας, τα συνημμένα διαγράμματα και τις ανάγκες εύρυθμης διαχείρισης των κοινόχρηστων χώρων του Δήμου Βριλησσίων, εισηγούμαστε την έγκριση των ανωτέρω προτάσεων για καθορισμό των κοινόχρηστων χώρων που δύνανται να διατεθούν για τις αναφερόμενες χρήσεις κατά το έτος 2027. Η απόφαση ισχύει για το χρονικό διάστημα από 01.01.2027 έως 31.12.2027. Λαμβάνεται με την απόλυτη πλειοψηφία του συνόλου των μελών του Δημοτικού Συμβουλίου (άρθρο 318 παρ. 2 ν. 5314/2026), υπόκειται σε υποχρεωτικό έλεγχο νομιμότητας (άρθρο 690 παρ. 1 περ. γ΄ υποπερ. γζ΄ και για΄ ν. 5314/2026) και αναρτάται στο πρόγραμμα «Διαύγεια» και στον ιστότοπο του Δήμου.

